Die Natal Carbineers is 'n reserwemagregiment in die Suid-Afrikaanse Infanteriekorps van die Suid-Afrikaanse Leër, met sy hoofkwartier in Pietermaritzburg. Dit bestaan sedert 1855 en het 'n geskiedenis wat aktiewe deelname aan verskeie koloniale veldslae, die Tweede Vryheidsoorlog, die Eerste Wêreldoorlog, die Tweede Wêreldoorlog, die Grensoorlog, en die Noodtoestand (krygswet) insluit. Die regiment het verskeie gevegsonderskeidings verwerf, en oor die jare is baie lede met dekorasies vereer. Sy leuse is Pro patria ('Vir ons vaderland'). 1850's 'n Vrywilligermag word in Natal op die been gebring - onder die eenhede is die Pietermaritzburg Irregular Horse wat na 'n paar maande hulle naam na Natal Carbineers verander. 1870's Zoeloe-oorlog (1879) - aktiewe diens in Zoeloeland. 1890's Tweede Vryheidsoorlog (1899-1902) - verdediging van Ladysmith, en aktiewe diens in Natal. 1900's Bambata-rebellie (1906) - aktiewe diens in Natal. 1910's Ingelyf by die burgermag van die nuwe Unie Verdedigingsmagte in 1913 as die '1ste en 2de Bereden Schutters (Natal Carbineers)' - diensplig bly vrywillig.